Lähdevesiyrittäjä Terttu Hellgrén odottaa edelleen vastausta siihen, miksi hänen lähteensä vesi Tuusulassa alkoi haista ja maistua bensiiniltä.

Lähdevettä myyntiin pullottaneen yrittäjän Terttu Hellgrénin Tuusulassa sijaitseva lähde saastui toukokuun puolivälissä.

Tutkimuksia siitä, miksi pohjavesi maistuu ja haisee bensalle on tehty, mutta Uudenmaan ely-keskus ei pidä tutkimuksia riittävinä.

Yrittäjä joutui pahaan taloudelliseen ahdinkoon, koska hänen ottamansa yrityksen keskeytysvakuutus ei yllättäen korvaakaan yrityksen kuluja.

Tuusulalaisen yrittäjän Terttu Hellgrénin maailma romahti toukokuussa. Hän oli tuona perjantaina aloittamassa lähdevetensä pullottamista asiakkaan tilauksesta, kun vedessä haisi ja maistui bensa. Tuus-Lähde Oy oli toimittanut erittäin hyvälaatuista lähdevettä 32 vuoden ajan asiakkaille, mutta nyt yrityksen toiminta loppui kuin seinään (IL 27.5.).

Järkyttynyt yrittäjä epäili vahvasti, että syynä pohjaveden pilaantumiseen Tuusulan Uusikylässä voisi olla naapuritontille läjitetty maa. Maata oli kuljetettu tontille autokuormittain edellisen vuoden kevään jälkeen. Hellgrénin pahin pelko oli, että maata oli mahdollisesti tuotu alueilta, joilla on aiemmin ollut bensa-asema.

Yrittäjä Terttu Hellgrén toimitti lähdevettä 32 vuotta laajalle asiakaspiirille. Toukokuussa pohjaveden saastuminen pakotti lopettamaan yrityksen. JOHN PALMÉN

Huolestunut yrittäjä lähetti lähteensä vesinäytteet heti tutkittaviksi laboratorioon, joka löysi vedestä sellaisia yhdisteitä, jotka ovat peräisin bensiinistä, dieselistä sekä moottoriöljystä. Hellgrén teki myös rikosilmoituksen pohjaveden saastuttamisesta.

Yrittäjän oli tarkoitus laajentaa yritystään ja viedä vettä ulkomaille, mutta Tuusulan kunta ei tukenut yrittäjän pyrkimyksiä. JOHN PALMÉN

Arseenia ja lyijyä

Viranomaiset ovat tutkituttaneet Hellgrénin naapuritontille läjitettyä maata. Sitä on noin 70 sentin paksuudelta, ja maa on levitetty noin 1 200 neliömetrin alueelle. Tontti ei ole Vähä-Muorin pohjavesialueella, mutta sijaitsee noin 20 metrin päässä siitä.

Tutkimuksia varten tontille kaivettiin kaksi koekuoppaa noin kahden metrin syvyyteen. Lisäksi tontilla otettiin vesinäytteet sekä kaivosta että tontin reunalla olevasta ojasta. Maanäytteistä löytyi laboratorioanalyyseissä arseenia, lyijyä, sinkkiä sekä hiilivetyjä.

Kaivoveden näytteiden haitat-aineiden pitoisuudet alittivat laboratorion määritysrajat. Sen sijaan ojan vedestä löytyi määritysrajat ylittäviä pitoisuuksia öljyhiilivetyjä sekä oksygenaatteja MTBE ja TAME, jotka ovat bensiinin ns. nakutuksenestoaineita.

Tuus-Lähde Oy oli yhtä kuin Terttu Hellgrén, pieni rakennus ja lähde. Nyt vesi on pilalla ja yrittäjä vailla toimeentuloa. JOHN PALMÉN

Tutkittava laajemmin

Uudenmaan Ely-keskus tutustui tehtyihin tutkimuksiin ja toteaa omassa lausunnossaan, ettei se riitä. Koska tontille on tuotu täyttömaata useammasta paikasta, ”ei kahden koekuopan antamaa tulosta voi pitää koko tehtyä täyttöä edustavana. Näin ollen alueella on tehtävä kattavia lisätutkimuksia ennen arvioinnin tekemistä”, lausunnossa todetaan. Siinä ei määritellä, millä aikataululla lisätutkimukset on tehtävä.

Kotiin murtauduttiin

Terttu Hellgrén kertoo joutuneensa täysin tyhjän päälle, kun joutui lopettamaan yllättäen yrityksensä ja luopumaan elämäntyöstään.

– Olen pienyrittäjä, ei minulla ole säästöjä, hän sanoo surullisena ja kertoo joutuneensa lainaamaan läheisiltään maksaakseen sähkölaskut.

– Asiakkaat ovat olleet ihania, olemme itkeneet yhdessä, hän sanoo ja mainitse saaneensa maksuaikaa niin turhiksi jääneiden etikettien maksamiseen kuin kuorma-auton korjauslaskuun.

Muuten kesä on alkanut synkissä merkeissä. Murtomiehet tunkeutuivat Hellgrénin kotiin viikko sen jälkeen, kun yrittäjä kertoi julkisesti lähteen saastumisesta.

– He potkivat rikki välioven ja olohuoneen lasivitriinin. Lasia oli lattioilla paljon, mutta mitään ei viety. Poliisi sanoi varkaiden etsineen rahaa ja koruja.

Tuus-Lähteen pienestä pumppaamosta lähti vettä myyntiin 32 vuoden ajan. Nyt vesi on pilalla. JOHN PALMÉN

Vakuutus petti yrittäjän

Terttu Hellgrén putosi taloudellisesti tyhjän päälle, kun vakuutusyhtiö ilmoitti, ettei yrittäjälle myyty yrityksen keskeytysvakuutus autakaan hänen tilanteessaan. Vakuutus kattaa koneet ja laitteet, mutta yhtiön asiantuntijan kommentti oli, ettei vakuutus kata pohjavettä.

– Olen maksanut vakuutusta ainakin 15 vuotta, ja enhän minä sitä pohjavettä varten ottanut. Vakuutus myytiin minulle juuri sillä ajatuksella, että saan siitä turvaa, jos joudun äkkiä lopettamaan yrityksen. Tämä on laillistettu kavallus, hän paheksuu vakuutusyhtiön toimintaa.

Hellgrén luotti siihen, että vakuutus kattaisi puolen vuoden aikana yrityksen menoja noin 40 000 euron edestä. Hänellä on pelkästään pullotilauksesta velkaa 3 000 euroa.

– Minun olisi pitänyt vain säästää joka kuukausi vakuutusmaksu itselleni.

Koska Hellgrén on yrittäjä, hän ei saa työttömäksi jäätyään työttömyyskorvausta.

– Olen laittanut toimeentulotukipaperit sisään. Olen täysin tyhjän päällä.

Koska Hellgrén tarvitsee lakimiehen apua, hän pyysi sitä kunnallisesta oikeusaputoimistosta. Henkilökunta oli ystävällistä, mutta apua hän ei saanut.

– He sanoivat, että eivät voi ottaa asiaani, koska se koskee yritystä eikä ole yksityisen Terttu Hellgrénin asia. Mutta yrityshän olen vain minä, tein siellä kaiken yksin, pettynyt yrittäjä sanoo.